b"\n_START_ARTICLE_\nDe Soir\xc3\xa9e\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nRom\xc3\xa0 Ribera va \xc3\xa9sser una de les personalitats art\xc3\xadstiques m\xc3\xa9s representatives de l'anecdotisme pict\xc3\xb2ric catal\xc3\xa0, moviment que va dominar l'escena art\xc3\xadstica catalana de finals del segle XIX, al costat d'altres tend\xc3\xa8ncies m\xc3\xa9s renovadores. Ribera es caracteritza per emprar, tant en aquesta producci\xc3\xb3 com en d'altres, un llenguatge preciosista i amb un gust molt decoratiu. De fet, els temes pintats per Ribera no deixen d'\xc3\xa9sser un mer pretext per a reflectir el poder econ\xc3\xb2mic i social de la seua clientela, que mostra obertament una inclinaci\xc3\xb3 per l'exhibici\xc3\xb3 d'unes llars bigarrades d'un univers objectual de b\xc3\xa9ns molt sumptuosos i cars (mobles, catifes, paravents, gerros). No hi falten, per\xc3\xb2, en el cas de De Soir\xc3\xa9e, citacions concretes a la influ\xc3\xa8ncia que l'est\xc3\xa8tica japonesa va tindre entre els artistes catalans de finals del segle XIX. L'obra de Ribera catalitza els nous valors burgesos del luxe, la riquesa, l'eleg\xc3\xa0ncia o el confort, i constitueix un aut\xc3\xa8ntic retrat d'\xc3\xa8poca d'un estrat social que mostra un comportament molt sofisticat i hedonista._NEWLINE_Fou llegat per Camil Fabra i Fontanills (marqu\xc3\xa8s d'Alella) el 1902.\n_START_SECTION_\nDescripci\xc3\xb3\n_START_PARAGRAPH_\nAquest quadre mostra a la figura femenina com una de les constants de la producci\xc3\xb3 de l'artista, des d'una visi\xc3\xb3 molt estereotipada en la qual predominen, com aspectes culturalment associats a l'univers femen\xc3\xad, la galanteria i la coqueteria. En definitiva, aquest oli esdev\xc3\xa9 un aut\xc3\xa8ntic paradigma del que alguns autors han denominat de forma encertada fenomen de la high-class painting."